**Scandinavian Music Group** eli **SMG** on suomalainen, vuonna 2002 perustettu pop-rock-folkyhtye. Lähes kaikki yhtyeen kappaleet ovat kitaristi Joel Melasniemen säveltämiä ja laulaja Terhi Kokkosen sanoittamia.

Historia
--------

### *Onnelliset kohtaa* ja jäsenmuutoksia (2002–2003)

Kaikki yhtyeen alkuperäisjäsenet soittivat Ultra Brassa sen vuonna 2001 tapahtuneeseen lopettamiseen asti. Kokkonen, Lehtinen, Melasniemi ja Saarikivi perustivat Scandinavian Music Groupin marraskuussa 2000 ja tekivät ensimmäisiä demoja Ultra Bran vielä vielä keikkaillessa.

Yhtyeen esiintulo tapahtui tammikuussa 2002. Ensimmäinen single "Kun tuuli oli viilee" tuli kauppoihin ja radiosoittoon helmikuun alussa, ja se nousi julkaisuviikollaan Suomen virallisen listan kolmanneksi. Yhtyeen ensimmäinen esiintyminen oli Tampereen Yo-talolla 15. helmikuuta 2002.

Yhtyeen ensimmäinen albumi *Onnelliset kohtaa* julkaistiin 9. syyskuuta 2002, ja se meni heti julkaisuviikollaan Suomen virallisen listan ykköseksi. Levyllä oli mukana myös radioille promosinglenä annettu "Minne katosi päivät", joka oli siihen mennessä yhtyeen suurin hitti.

Keväällä 2003 yhtye ilmoitti Tommi Saarikiven jättävän yhtyeen ja keskittyvän perheeseensä ja juristin uraansa. Kevään esiintymisiä varten basistiksi otettiin Anssi Växby, josta tuli pian yhtyeen virallinen jäsen. Kesällä 2003 yhtye esiintyi muun muassa Provinssirockissa, Raumanmeren juhannuksessa, Ruisrockissa, Tammerfesteillä ja Ankkarockissa.

Keväällä 2003 yhtye julkaisi myös uuden singlen "Letitä tukkani", joka jäi lopulta ilman varsinaista albumijulkaisua.

### *Nimikirjaimet* ja *Hölmö rakkaus ylpeä sydän* (2004–2006)

Scandinavian Music Groupin toinen albumi *Nimikirjaimet* ilmestyi 24. maaliskuuta 2004. Albumi nousi julkaisuviikollaan Suomen virallisen listan 11. sijalle. Albumin julkaisi Joel Melasniemen, Antti Lehtisen ja Terhi Kokkosen yhdessä Juhani Merimaan ja Kerkko Koskisen kanssa aiemmin vuonna 2004 perustama Cortison Records -levy-yhtiö yhdessä BMG Finlandin kanssa. Albumin julkaisukiertue kattoi 15 kaupunkia, ja kesällä yhtye kiersi suomalaisia festivaaleja.

Syksyllä 2004 Scandinavian Music Group teki aiempien yksittäisten akustisten esiintymisten innostamana kuusi kaupunkia käsittäneen akustisen kiertueen. Keväällä 2005 yhtye teki vielä toisen lyhyen akustisen kiertueen. Molemmilla kiertueilla soitettiin lukuisia uusia, levyttämättömiä kappaleita. Kesällä 2005 Scandinavian Music Group ei esiintynyt vaan keskittyi seuraavan pitkäsoittonsa äänityksiin.

Scandinavian Music Groupin kolmas albumi *Hölmö rakkaus ylpeä sydän* ilmestyi 1. maaliskuuta 2006. Se nousi julkaisuviikollaan Suomen virallisen listan kuudenneksi siitä huolimatta, että siltä julkaistut singlet olivat saaneet melko vähän radiosoittoa. Levyn tuottajana toimi Ihmepoika-yhtyeen kitaristi Kyösti Salokorpi, joka oli jo pitkään ollut yhtyeen vakituisena kiertuekitaristina. Albumilla on useita kappaleita, joiden ensimmäiset sovitukset syntyivät akustisia konsertteja varten, mikä kuuluu levylle päätyneissä sovitusratkaisuissa. Albumin julkaisukiertue alkoi 17. maaliskuuta 2006 Tampereen Klubilla. Nelosella esitetyn *Kaikki kunnossa* -ohjelman tunnuskappale oli SMG:n kappale "Hölmö rakkaus", joka on yksi yhtyeen tunnetuimmista kappaleista.

*Hölmö rakkaus ylpeä sydän* -albumin tekovaiheita dokumentoitiin Arto Tuohimaan ohjaamaan dokumenttiin *Rannalta toiselle*, joka julkaistiin myöhemmin *Missä olet Laila?* -albumin ensipainoksen lisä-DVD:llä.

Scandinavian Music Group Ilosaarirockissa vuonna 2008.
### *Missä olet Laila?*, *Palatkaa Pariisiin!* ja uran ensimmäinen kokoelma (2007–2010)

Yhtyeen 3. lokakuuta 2007 julkaistu neljäs albumi, *Missä olet Laila?*, määritti Scandinavian Music Groupin äänimaailman täysin uusiksi. Aiemmin yhtye oli ollut selkeämmin rockyhtye, mutta jo edellisen *Hölmö rakkaus ylpeä sydän* -albumin akustinen tunnelma kehittyi *Missä olet Laila?* -albumilla folkhenkeen. Albumi nousi julkaisuviikollaan albumilistan sijalle 6, vaikka siltäkään julkaistut singlet eivät olleet soineet lähes lainkaan radiossa. Levyn kappaleessa "Mustana, maidolla, kylmänä, kuumana" vieraili PMMP:n laulaja Paula Vesala. Levyn julkaisua seuraavalla kiertueella yhtye soitti laajennetulla kokoonpanolla, johon kuuluivat normaalin viisihenkisen keikkakokoonpanon lisäksi solisti Terhi Kokkosen sisko Pauliina (taustalaulu) sekä Miikka Paatelainen (lap steel). Vuonna 2008 Pauliina Kokkonen, Miikka Paatelainen ja vuodesta 2003 yhtyeen keikkamuusikkona toiminut Kyösti Salokorpi nimitettiin yhtyeen virallisiksi jäseniksi.

SMG oli mukana 29. lokakuuta 2008 julkaistulla *Melkein vieraissa – Nimemme on Dingo* -tribuuttialbumilla, jolla eri artistit versioivat Dingo-yhtyeen kappaleita. SMG:n versio "Levoton tuhkimo" -kappaleesta julkaistiin kokoelman ensimmäisenä singlenä toukokuussa 2008.

Yhtyeen viides albumi *Palatkaa Pariisiin!* ilmestyi 1. huhtikuuta 2009. Albumi jatkoi *Missä olet Laila?* -albumin mukaisissa folktunnelmissa. Toukokuussa 2009 yhtye oli mukana *Syvissä vesissä* -nimisellä coverkokoelmalla, jossa on heidän versionsa Tehosekoitin-yhtyeen "Kaikki nuoret tyypit" -kappaleesta.

Vielä vuoden 2009 lopulla julkaistiin Scandinavian Music Groupin ensimmäinen kokoelmalevy *Näin minä vihellän matkallani*. Kokoelmalle sisältyi valikoituja kappaleita yhtyeen viideltä studioalbumilta ja yhtyeen silloisen soundin mukaiset versiot "Minne katosi päivät"- ja "100 km Ouluun" -kappaleista.

Vuoden 2010 yhtye oli tauolla mutta oli mukana marraskuussa 2010 julkaistulla *Ipanapa 3* -lastenmusiikkikokoelmalla kappaleella "Alabasteri-orkesteri".

### *Manner* ja *Terminal 2* (2011–2014)

SMG julkaisi *Manner*-albumin 27. huhtikuuta 2011. *Manner* oli yhtyeen ensimmäinen albumilistaykkönen sitten yhtyeen esikoisalbumin. Albumi julkaistiin perinteisten CD- ja digitaalisen julkaisun lisäksi myös vinyylinä. Albumin ensimmäisenä singlenä julkaistiin 28. helmikuuta 2011 radioensisoittonsa saanut "Hautojen yli".

Yhtye julkaisi kesäkuussa 2013 uuden singlen "Balladi 1", joka oli ensimmäinen singlejulkaisu yhtyeen 31. tammikuuta 2014 julkaistulta *Terminal 2* -nimiseltä seitsemänneltä studioalbumilta. "Balladi 1" oli yhtyeeltä uudenlainen kappale: se oli tummasävyisempi ja siinä oli käytetty muutaman vuoden tauon jälkeen enemmän sähköisiä instrumentteja. Uuden albumin toinen singlejulkaisu "Ei paniikkia" julkaistiin 29. marraskuuta 2013. Yhtye tiedotti 12. joulukuuta 2013 Kyösti Salokorven jättäytyvän pois yhtyeen livekokoonpanosta keskittyäkseen muihin töihinsä. Salokorpea *Terminal 2* -albumin kiertueella paikkasi Olli Äkräs.

### *Baabel* (2015–)

16. lokakuuta 2015 yhtye julkaisi kahdeksannen studioalbuminsa *Baabel* ja aloitti samalla klubikiertueen.

Yhtyeen jäsenet
---------------

* Terhi Kokkonen: laulu (2002–)
* Joel Melasniemi: kitara (2002–)
* Antti Lehtinen: rummut (2002–)
* Kyösti Salokorpi: kitara, koskettimet (2003–) (viralliseksi jäseneksi 2008)
* Pauliina Kokkonen: taustalaulu (2007–) (viralliseksi jäseneksi 2008)
* Miikka Paatelainen: kitara ja pedal steel (2007–) (viralliseksi jäseneksi 2008)
* Oskari Halsti: bassokitara (2014–)

### Entiset jäsenet

* Tommi Saarikivi: bassokitara (2002–2003)
* Anssi Växby: bassokitara (2003–2014)

### Keikkamuusikot

* Olli Äkräs: koskettimet (2014–)
* Miika Pylkkänen: koskettimet (2014–)
* Mikko Kosonen: kitara (2002–2003)
* Pessi Levanto: koskettimet (satunnaisesti)

Julkaisut
---------

*Pääartikkeli: Scandinavian Music Groupin diskografia*
* *Onnelliset kohtaa*  (2002)
* *Nimikirjaimet*  (2004)
* *Hölmö rakkaus ylpeä sydän*  (2006)
* *Missä olet Laila?*  (2007)
* *Palatkaa Pariisiin!*  (2009)
* *Manner*  (2011)
* *Terminal 2*  (2014)
* *Baabel*  (2015)
* *Ikuinen ystävä*  (2022)

Kappaleet
---------

*Pääartikkeli: Luettelo Scandinavian Music Groupin kappaleista*

Lähteet
-------

1. ↑  Similä, Ville; Vuorela, Mervi: "12. Kaikki päättyy joskus", *Ultra Bra. Sokeana hetkenä*. Helsinki: WSOY, 2018. ISBN 978-951-0-42976-1.
2. ↑  Scandinavian Music Group – Onnelliset Kohtaa *Discogs*. Viitattu 9.6.2008.
3. 1 2 3  Biografia Scandinavian Music Group. Viitattu 25.11.2013.
4. ↑  Scandinavian Music Group : Palatkaa Pariisiin Levykauppa Äx. Viitattu 4.2.2009.
5. ↑  SMG coveroi Tehosekoitinta  7.5.2009. Scandinavian Music Group.  Arkistoitu 15.12.2010. Viitattu 17.5.2009.
6. ↑  Näin minä vihellän matkallani  23.8.2009. Scandinavian Music Group.  Arkistoitu 15.12.2010. Viitattu 24.8.2009.
7. ↑  Scandinavian Music Groupin uunituore single, Hautojen yli, saa ensisoittonsa – – *Facebook*.  24.2.2011. Sony Music. Viitattu 24.2.2011.
8. ↑  Scandinavian Music Group julkaisee pitkän hiljaiselon jälkeen seitsemännen albuminsa  28.11.2013. Radio Nova.  Arkistoitu 24.9.2015. Viitattu 19.2.2015.
9. 1 2  Hei everybody, haikeita uutisia! – – *Facebook*.  12.12.2013. Scandinavian Music Group. Viitattu 24.2.2011.
10. ↑  Scandinavian Music Groupin uusi albumi Baabel on ilmestynyt *Kultuuriparkki*.  19.10.2015. Viitattu 25.11.2018.
11. ↑  Biografia Scandinavian Music Group. Viitattu 19.2.2015.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Scandinavian Music Group**.
* Scandinavian Music Groupin kotisivusto
* Scandinavian Music Group Myspacessa (englanniksi)
* Scandinavian Music Group Last.fm:ssä (englanniksi)
* Scandinavian Music Group Ylen Elävässä arkistossa

Scandinavian Music Group

| 
* Terhi Kokkonen
* Joel Melasniemi
* Antti Lehtinen
* Kyösti Salokorpi
* Pauliina Kokkonen
* Miikka Paatelainen
* Oskari Halsti

 |
| --- |
| 
* Tommi Saarikivi
* Anssi Växby

 |

|  |  |
| --- | --- |
| Studioalbumit | 
* *Onnelliset kohtaa*
* *Nimikirjaimet*
* *Hölmö rakkaus ylpeä sydän*
* *Missä olet Laila?*
* *Palatkaa Pariisiin!*
* *Manner*
* *Terminal 2*
* *Baabel*
* *Ikuinen ystävä*

 |
| Kokoelmat | 
* *Näin minä vihellän matkallani*

 |
| Singlet | 
* "Kun tuuli oli viilee"
* "Tällaisena kesäyönä"
* "Minne katosi päivät"
* "Ei mun oo hyvä olla yksin"
* "Letitä tukkani"
* "100 km Ouluun"
* "Säälittävä syksy"
* "Huomisen sää"
* "Valmis"
* "Hölmö rakkaus"
* "Ylpeä sydän"
* "Vieläkö soitan banjoa?"
* "Mustana, maidolla, kylmänä, kuumana"
* "Naurava turskan kallo"
* "Levoton Tuhkimo"
* "Näin minä vihellän matkallani"
* "Casablanca"
* "100 km Ouluun (2009 versio)"
* "Hautojen yli"
* "Kaunis Marjaana"
* "Omenankukan terälehtiä"
* "Balladi 1"
* "Ei paniikkia"
* "Nuorukainen"
* "Suurin rakkaus"
* "Frank & Claire"
* "Mua ei saa muuttumaan"
* "Elämä on edessä"
* "Clemensia"
* "Ikuinen ystävä"

 |
| Musiikkivideot | 
* *Minne katosi päivät*
* *Ei mun oo hyvä olla yksin*
* *100 km Ouluun*
* *Hölmö rakkaus*
* *Ylpeä sydän*
* *Vieläkö soitan banjoa?*
* *Kaunis Marjaana*
* *Montreal*
* *Omenankukan terälehtiä*
* *Omenankukan terälehtiä (Alternative version)*
* *Melkein kuin uusi*
* *Mustarastas lauloi ooh la laa*
* *Ruotsiin ja takaisin*
* *Balladi 1*
* *Ei paniikkia*
* *Nuorukainen*
* *Terminal 2*
* *Helena*
* *Suurin rakkaus*
* *Lopulta olemme kuitenkin yksin*
* *Ikuinen ystävä*

 |